Diari Oficial de la Generalitat Valenciana


Sumari del DOGV 8440, del 10-12-2018 (2018/11594)

ACORD de 31 d'octubre de 2018, de la consellera d'Habitatge, Obres Públiques i Vertebració del Territori, relatiu a l'avocació de la competència de la signatura de convenis de col·laboració amb el Ministeri de Foment per al desenvolupament de plans estatals d'habitatge i amb ajuntaments i altres entitats per a la realització d'actuacions de renovació i regeneració urbana.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8440

Data del DOGV
:   10-12-2018

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2018/11684


Data del document
:   31-10-2018

Organisme emissor
:   Conselleria d'Habitatge, Obres Públiques i Vertebració del Territori

Tipus de document
:   Acord

Anàlisi jurídica

 Descriptors 

:   * Conselleria d'Habitatge, Obres Públiques i Vertebració del Territori

ACORD de 31 d'octubre de 2018, de la consellera d'Habitatge, Obres Públiques i Vertebració del Territori, relatiu a l'avocació de la competència de la signatura de convenis de col·laboració amb el Ministeri de Foment per al desenvolupament de plans estatals d'habitatge i amb ajuntaments i altres entitats per a la realització d'actuacions de renovació i regeneració urbana. [2018/11169]  
  
  
Antecedents de fet  
1. La Conselleria d'Habitatge, Obres Públiques i Vertebració del Territori està finançant actualment diverses actuacions de regeneració i renovació urbana en municipis de la Comunitat Valenciana amb una inversió global prevista pròxima a trenta milions d'euros repartits en més de 40 actuacions, tant de forma directa, mitjançant la contractació dels agents que intervenen en l'execució, com de forma indirecta mitjançant la concessió de subvencions, als corresponents ajuntaments, i de transferències, a l'Entitat Valenciana d'Habitatge i Sòl (EVHA), que materialitzen i coordinen l'execució de les actuacions.  
  
2. Tant l'anterior Pla d'habitatge per al període 2013-2016, prorrogat fins a 2017, com el vigent Pla per al període 2018-2021 han inclòs entre els seus programes d'actuacions els corresponents al foment d'actuacions de regeneració i renovació urbana i, si escau, rural. A l'empara dels plans esmentats, i dins del marc d'aquests programes, s'inclouen algunes de les actuacions referides en l'anterior antecedent, per la qual cosa compten també amb cofinançament del Ministeri de Foment, així com dels mateixos ajuntaments i, si escau, dels propietaris dels habitatges en els quals s'intervé. El règim de cofinançament entre les administracions estatal i autonòmica per a l'execució d'aquestes actuacions està regulat en els corresponents convenis de col·laboració subscrits entre el Ministeri de Foment i la Generalitat per al desenvolupament i execució de cada pla.  
  
3. La Llei 38/2003, de 17 de novembre, general de subvencions, estableix en l'article 22 que podran atorgar-se de forma directa les subvencions que estiguen previstes nominativament en els pressupostos de les comunitats autònomes en els termes recollits en els convenis i en la normativa que els regule. Així mateix, la Llei 1/2015, de 6 de febrer, d'hisenda pública, del sector públic instrumental i de subvencions, en l'article 168, estableix que el conveni serà l'únic instrument per a canalitzar aquestes subvencions quan tinguen la naturalesa de transferències de capital, com és el cas corresponent a les actuacions referides prèviament. En aquest mateix sentit determina que les subvencions de caràcter nominatiu no podran ser pluriennals.  
  
Fonaments de dret  
1. El Decret 176/2014, de 10 d'octubre, del Consell, pel qual es regulen els convenis que subscriga la Generalitat i el seu registre, determina en l'apartat 3 de l'article 6 que la subscripció dels convenis correspon als titulars dels departaments del Consell, ateses les matèries objecte de conveni sobre les quals exercisquen les seues pròpies competències, sense perjudici d'exercitar la facultat que els assisteix de delegar la signatura dels convenis en els titulars dels òrgans superiors o directius que en depenguen.  
2. La Conselleria d'Habitatge, Obres Públiques i Vertebració del Territori, en compliment de l'article 10 del Decret 7/2015, de 29 de juny, del president de la Generalitat, pel qual es determinen les conselleries en què s'organitza l'Administració del Consell; i de l'article 36 del Decret 103/2015, de 7 de juliol, del Consell, pel qual estableix l'estructura orgànica bàsica de la Presidència i de les conselleries de la Generalitat, té atribuïdes, entre altres, les competències en matèria d'habitatge i projectes urbans.  
3. La Resolució de 2 de juliol de 2018, de la consellera d'Habitatge, Obres Públiques i Vertebració del Territori, sobre delegació de l'exercici de competències en determinats òrgans de la Conselleria estableix en el punt 18 de l'apartat segon que l'exercici de les competències per a la subscripció de convenis administratius que corresponguen a l'àmbit competencial d'aquesta conselleria es deleguen en la persona titular de la Sotssecretaria.  
4. La Llei 40/2015, d'1 d'octubre, de règim jurídic del sector públic estableix en l'article 10 que els òrgans superiors podran reclamar per a si mateixos el coneixement d'aquells assumptes la resolució dels quals els corresponga ordinàriament o per delegació als seus òrgans administratius dependents, quan circumstàncies d'índole tècnica, econòmica, social, jurídica o territorial ho facen convenient.  
Per tot això, considerant que hi ha raons d'índole tècnica, atés el caràcter i envergadura de les actuacions a realitzar; econòmica, vista la quantia del finançament que efectua la Generalitat per a permetre la seua execució; social, a causa de la millora de les condicions d'habitabilitat de la població dels entorns urbans en els quals s'actua; jurídiques, com a conseqüència del règim particular de cofinançament amb altres administracions públiques en els casos de les actuacions vinculades als plans estatals d'habitatge; i territorial, mentre les actuacions afecten diversos municipis repartits per tot el territori de la Comunitat Valenciana, acorde:  
  
Primer  
Reclamar l'exercici de la competència per a la subscripció del conveni de col·laboració amb el Ministeri de Foment per al desenvolupament del Pla estatal d'habitatge 2018-2021, així com totes les seues addendes, pròrrogues i modificacions que se'n deriven.  
  
Segon  
Reclamar l'exercici de la competència per a la subscripció dels convenis administratius amb ajuntaments i altres entitats públiques i privades l'objecte de les quals siga la realització d'actuacions de renovació i regeneració urbana i rural i, en general, aquelles que en matèria de projectes urbans puga promoure i desenvolupar la Conselleria d'Habitatge, Obres Públiques i Vertebració del Territori en municipis de la Comunitat Valenciana. S'hauran de considerar incloses en aquest acord les actuacions que amb objecte similar al referit deriven del desenvolupament de plans estatals d'habitatge.  
  
Tercer  
Considerar, amb caràcter retroactiu, els efectes dels dos apartats anteriors des de l'entrada en vigor de la Resolució de 2 de juliol de 2018, de la consellera d'Habitatge, Obres Públiques i Vertebració del Territori, sobre delegació de l'exercici de competències en determinats òrgans de la Conselleria, que afectaran, en tot cas, els convenis inclosos en l'annex al present acord i a tots aquells que amb objecte similar es puguen subscriure a partir del dia de la publicació d'aquesta resolució en el Diari Oficial de la Generalitat Valenciana.  
  
València, 31 d'octubre de 2018.- La consellera d'Habitatge, Obres Públiques i Vertebració del Territori: M.ª José Salvador Rubert.